Hart van die Huis: May 2016
Boekloer: Ensiklopedie van Kennis
Boekloer oor die Ensiklopedie van Kennis - Alles wat jy oor die wêreld wil weet.
Dit is 'n pragtige groot volkleur boek. Dit bestaan uit die volgende afdelings (altesaam 360 bladsye):
Ruimte: Die Heelal, Ruimteverkenning
Aarde: Planeet Aarde, Tektoniese Aarde, Die Aarde se bronne, Weer, Vorming van land, Aarde se Oseane
Natuur: Hoe lewe begin het, Die lewende wêreld, Ongewerweldes, Werweldiere, Geheime van oorlewing
Menslike Liggaam: Basiese Liggaamsfeite, Aandrywing van die liggaam, In beheer, Lewensiklus
Wetenskap: Materie, Kragte, Energie, Elektronika
Geskiedenis: Die Antieke Wêreld, Die Middeleeuse Wêreld, Die Era van Ontdekkings, Die Moderne Wêreld
Dan is daar ook agter in die boek, naslaanbronne en 'n woordelys.
Hieronder is voorbeelde uit die boek om vir julle te wys hoe dit lyk.
Voorbeeld uit die gedeelte oor Soogdiere
Voorbeeld uit die gedeelte van die Skelet
Voorbeeld uit die afdeling oor Materie
Voorbeeld ut die afdeling oor Die Middeleeuse Wêreld
Hierdie boek is geskik vir jonk en oud. Daar is onderwerpe wat baie jong kinders moontlik nie kan verstaan nie. Die boek is baie goed uiteengesit met baie besonderhede.
Die Ensiklopedie van Kennis kan maklik as 'n steunboek gebruik word en nog meer lesse kan om 'n onderwerp uitgewerk word om nog dieper daarin te delf.
Ek beveel die boek hoogs aan vir almal.
Lekker lees en leer.
Bybel Bingo speletjie
Lukas 6:39 - 8:15 Bybel Bingo
Terwyl julle Lukas 6 - 8 vir die kinders voorlees, kan hul 'n prettige Bingo speletjie speel. Dit is ook 'n goeie manier om natuurlik hul begrip te toets en kyk of hul luister. Die speletjie is oorspronklik saamgestel deur Ellen McHenry van die Basement workshop en ek het dit met toestemming vertaal.
Elke speler kry 'n afskrif van die onderstaande prentjies en 'n bladsy met die oop blokkies. Spelers knip die prentjies van mekaar. Indien moontlik lamineer die prentjies en die oop blokkiebord sodat dit herhaaldelik gebruik kan word. Spelers kan met wondergom die prentjies rond en bond op die skoon speelbord plak.
Elke speler moet ook merkers kry waarmee hul keuses kan merk: soos stukkies papier, smarties ens. Indien die blokkies gelamineer was, kan die prentjies afgemerk word met 'n witbord merkpen.
Lees Lukas 6:39 – 8:15 voor. Elke keer wanneer die speler iets hoor wat ooreenstem met die prentjie, word dit afgemerk. Kies 'n beloning van jou keuse vir die wenner.